Isak II Angelos (Grieks: Ἰσαάκιος Β’ Ἄγγελος, Isaakios II Angelos; September 1156 - 25 Januarie 1204) was van 1185 tot 1195 keiser van die Bisantynse Ryk, en weer van 1203 tot 1204. Sy pa, Andronikos Doukas Angelos, was ’n militêre leier in Klein-Asië wat getroud was met Euphrosyne Kastamonitissa. Andronikos was die seun van Konstantyn Angelos en Theodora Komnene, die jongste dogter van keiser Alexios I Komnenos en Irene Doukaina. Isak was dus lid van die uitgebreide Komnenos-familie. Tydens die kort bewind van Andronikos I Komnenos was Isak saam met sy pa en broers betrokke by ’n opstand, maar snaaks genoeg is hy nie gestraf nie en het hy in Konstantinopel gebly. Maar op 11 September 1185, terwyl Andronikos uitstedig was, het sy luitenant Stephen Hagiochristophorites Isak gearresteer. Andronikos was ’n bekwame leier, maar is gehaat weens sy wreedheid en sy pogings om die aristokrasie na sy pype te laat dans. Isak het Hagiochristophorites doodgemaak en in die Hagia Sophia gaan skuil. Hy het ’n beroep om hulp op die inwoners gedoen, en ’n opskudding het ontstaan wat gou deur die hele stad versprei het.